Nicușor Dan a precizat în emisiunea Selectiv, cu Dan Bucura, că Primăria Capitalei îi plătește lunar familiei Constanda 12 milioane de lei, datorie eșalonată. De asemenea, Nicușor Dan a respins afirmația potrivit căreia a promis că Primăria Capitlei nu va mai avea nicio datorie în timpul mandatului său:
"Nu am spus niciodată asta. Am spus și se întâmplă deja din momentul ăsta, că va fi fără datorii curente. În momentul ăsta noi avem câteva sute de milioane datorie către STB, numai că ele sunt eșalonate și în fiecare lună știm cât trebuie să plătim.
Avem în continuare parte din datoria față de familia Constanda. Știm că încă vreo 25 de luni din momentul ăsta în fiecare lună vom plăti 12 milioane de lei familiei Constanda.
Avem eșalonată încă datoria pe autobuzele Otokar cumpărate de administrația precedentă. La fel știm că în fiecare lună plătim 4 milioane de lei pentru asta. Evident că avem datorii, cum toată lumea are datorii, numai că ele sunt eșalonate și nu există riscul ca vreodată unul din oamenii ăștia să vină să blocheze conturile".
Povestea afacerilor lui Costel Constanda a început în urmă cu aproape două decenii, când a obţinut în instanţă aproximativ 3 hectare de pământ în Satul Francez, zonă rezidenţială din nordul Capitalei.
Primăria Capitalei, care deţinea mai multe imobile construite acolo, i-a oferit acestuia, la schimb, aceeaşi suprafaţă de teren în parcul Bordei. Devenit proprietar pe o parte din parc, afaceristul voia să dezvolte acolo un proiect imobiliar.
Omul de afaceri nu a fost lăsat să construiască în parcul Bordei şi a dat Primăria în judecată. A câştigat despăgubiri în valoare de 18 milioane de euro.
Municipalitatea nu a vrut să plătească, astfel că a ajuns la un nou compromis cu Costică Constanda: i-a oferit acestuia teren în Satul Francez.
Pe terenul primit la schimb, se aflau şi mai multe vile. Omul de afaceri intenţiona să le demoleze, iar în locul lor să construiască alte case, pe care urma să le vândă. Numai că planurile i-au fost date peste cap: consilierii generali nu i-au aprobat aceste lucrări.
Suma totală de plată pe care Primăria i-o datorează omului de afaceri ca urmare a unei sentințe judecătorești a ajuns la 120 de milioane de euro
.